31.

kooskõlas Euroopa haridusruumi visiooniga ja selle realiseerimisega 2025. aastaks, Euroopa teadusruumi raames ning võttes arvesse ministrite Rooma kommünikeed, tuleks „Euroopa ülikoole“, – austades täielikult liikmesriikide pädevusi ja subsidiaarsuse põhimõtet, institutsioonilist autonoomiat ja akadeemilist vabadust, vastavalt riiklikele ja piirkondlikele oludele ning tehes tihedat koostööd liikmesriikide kõrgharidusasutustega, – suunata tegema järgmist: a) edendama ühist Euroopa visiooni, sealhulgas akadeemilisi põhiväärtusi, mis aitavad tugevdada Euroopa identiteeti kõigi õppijate, õpetajate, teadlaste ja töötajate jaoks, andes neile seeläbi vajalikud teadmised, oskused ja pädevused, et tagada üleminek kestlikumale, vastupanuvõimelisemale ja kaasavamale Euroopale, teha koostööd ja luua ühiselt teadmisi erinevates Euroopa ja ülemaailmsetes kultuurides, eri keeltes, piiride, sektorite ja akadeemiliste valdkondade üleselt; b) looma Euroopa ülikoolidevahelisi linnakuid, mis põhinevad kaasamisel, võrdsusel, soolisel võrdõiguslikkusel ja tipptasemel õppimise, õpetamise, teadusuuringute ja innovatsiooni osas ning mis hõlmavad suure geograafilise ala kõikjal Euroopas; c) andma panuse ühistesse ja integreeritud pikaajalistesse strateegiatesse hariduse ja koolituse, teadusuuringute ja innovatsiooni ning ühiskonnale pakutavate teenuste valdkonnas, et suurendada Euroopa kõrgharidusasutuste kvaliteeti, atraktiivsust, konkurentsivõimet ja asjakohasust ning tugevdada teadmiste ruutu. Kõrgharidusasutused koondavad kokku veebipõhiseid ja füüsilisi ressursse, kursusi, eksperditeadmisi, töötajaid, andmeid ja taristut, et võimendada oma tugevaid külgi ja muutuda vastupidavamaks; d) uurima uusi ja atraktiivseid viise õpetajate, töötajate ja teadlaste värbamiseks, tasustamiseks, hindamiseks ja nende professionaalsuse suurendamiseks, püüdes paremini tunnustada ja tasakaalustada haridus-, teadus-, juhtimis- ja ettevõtlusalaseid saavutusi, ergutades seeläbi värbamise ja karjääri edendamise parimaid tavasid, samal ajal austades töö- ja eraelu tasakaalu, ning töötades välja uusi vahendeid tulemuste hindamiseks ja väärtustamiseks; e) looma üha tugevamaid liitusid, uurides üliõpilaste ühise registreerimise ning õppejõudude ja teadlaste ühise värbamise teostatavust erinevate riiklike süsteemide raames, et muuta nende haridus- ja teaduskarjäär liitudes atraktiivsemaks, kestlikumaks ja paindlikumaks; f) käsitlema Euroopa ühiskondlikke probleeme ja vajaminevaid oskusi, sõlmides partnerlusi ja luues teadmiste loomise, interdistsiplinaarseid ja riikidevahelisi meeskondi, kuhu kuuluvad Euroopa üliõpilased ja õppejõud koos teadlastega ning inimestega ettevõtlus- ja innovatsioonimaailmast ja kogukondadest laiemas tähenduses. Koostöös neid ümbritsevate innovatsiooni ökosüsteemidega valmistavad kõrgharidusasutused üliõpilasi, kõrgkooli lõpetanuid ja karjääri alustavaid teadlasi ette, et maksimeerida nende tööalast konkurentsivõimet ja kasutada ära pakutavaid võimalusi, et saada muutuste läbiviijateks nii rohe- kui ka digipöörde raames; samuti laiendavad ja täiendavad nad doktoriõppe ja doktoriõppejärgseid koolitusprogramme akadeemilisest koolitusest kaugemale, et asjakohasel juhul hõlmata ka valdkonnaüleseid oskusi, mis on kasulikud teistele sektoritele; g) liikuma selle poole, et süvalaiendada haridust kestliku arengu kõigil tasanditel ja kõigis valdkondades, juhindudes kestliku arengu tegevuskavast 2030, edendades STEAM-lähenemisviisi (6) ning muutes STEM-valdkonnad ning akadeemilise ja teaduskarjääri atraktiivsemaks, sealhulgas naiste jaoks; h) lisama õppekavadesse kombineeritud liikuvuse vormid, st füüsilise liikuvuse (mis peab jääma põhivormiks), kombineeritud (7) ja/või virtuaalse liikuvuse (8), et suurendada üliõpilaste ja kõrgkooli lõpetanute liikuvust kõikidel tasanditel ning muuta rahvusvahelistumine kodus reaalsuseks kooskõlas Euroopas ja liikmesriikides kehtivate kvaliteedistandarditega (9); i) muutma elukestva õppe kõrghariduses reaalsuseks, pakkudes mitmekesiseid haridusvõimalusi ning võttes kasutusele uuenduslikud ja üliõpilaskesksed pedagoogikavormid, mida viiakse ühiselt ellu Euroopa ülikoolidevahelistes linnakutes, kus mitmekesine üliõpilaskogukond saab luua paindlikke õppimisvõimalusi oma õpingute ja karjääri kõikidel tasanditel. Täieliku kraadiõppe programmide aluspõhimõttest kõrvale kaldumata ning seda kahjustamata võiksid mikrokvalifikatsioonitunnistused (10) aidata laiendada õppimisvõimalusi, et vastata mittetraditsiooniliste õppijate vajadustele ja tööturul uute oskuste nõudlusele; muuta õppimiskogemus paindlikumaks ja moodulipõhiseks; toetada juurdepääsu kõrgharidusele; ning kaasata õppijaid, olenemata nende varasemast kvalifikatsioonist või taustast, edendades ümberõppe ja täiendusõppe võimalusi, samal ajal tagades kvaliteetse hariduse; j) edendama praktilisi ja/või tööalaseid kogemusi, mida toetavad välised mentorid, et soodustada ettevõtlikkust ja arendada kodanikuaktiivsust; k) soodustama üliõpilaste tasakaalustatud liikuvust, töötajate liikuvust ja ajude ringlust liitude sees; l) looma uusi, kaasavamaid ja innovatiivsemaid õpikeskkondi, mis jõuavad kõigi õppijateni, sealhulgas ebasoodsas olukorras olevate ja mittetraditsiooniliste õppijateni, ning aitavad tugevdada Euroopa kõrgharidussüsteemide kvaliteeti ja sotsiaalset mõõdet; m) aitama tugevdada Euroopa kõrgharidusasutuste teadusuuringute ja innovatsiooni mõõdet, töötades välja ühise tegevuskava, ühised taristud ja ressursid, edendades kriitilist massi, tugevdades inimkapitali ning kaasates õpetamisse ja teadustegevusse mitteakadeemilisi osalejaid, luues seeläbi sidemeid ümbritsevate innovatsiooni ökosüsteemidega, kodanike ja ühiskonnaga; n) edendama „Euroopa ülikoole“ uuendusliku õpetamise ja teadusuuringute katseplatvormidena, sealhulgas akadeemilise karjääri hindamise ja tunnustamise süsteeme, milles võetakse muu hulgas arvesse avatud teaduse tavasid, õpetamise kvaliteeti, teadmussiiret ja teavitustegevust; töösuhete haldamise süsteemide parandamist ning karjääri juhtimise ja mitmekesistamise tõhustamist; ning avatud teaduse põhimõtete ja tavade vastuvõtmist, sealhulgas Euroopa avatud teaduse pilve ja avatud juurdepääsuga avaldamistaristuid, teadmiste ja andmete jagamist ning avatud koostööd; o) edendama Euroopa teadlaste harta ja teadlaste töölevõtmise juhendi (11) ning nende rakendusmehhanismide, sealhulgas teadlastele suunatud inimressursse käsitleva strateegia (HRS4R) ja EURAXESSi (vastavalt nõukogu järeldused Euroopa teadusruumi süvendamise kohta ja Euroopa teadusruumi tulevane talendiplatvorm) heakskiitmist, mille eesmärk on edendada Euroopa teaduskarjääri arendamise tavasid, mida kohaldatakse mitmesuguste karjäärivõimaluste suhtes; p) ergutama ELi tipptasemel teadus- ja innovatsioonisuutlikkuse täielikku ärakasutamist kõrgharidus- ja teadussektoris, toetades kõrge kvalifikatsiooniga ja konkurentsivõimelisi Euroopa teadlasi, teaduse tipptaseme ning teadmussiirde ja innovatsioonisuutlikkuse tugevdamist Euroopas tihedamate sidemete kaudu programmiga „Euroopa horisont“ ning karjäärivõimalusi piiride, teadusharude ja sektorite üleselt; q) aitama teha kindlaks takistused Euroopa ülikoolide algatuse potentsiaali täielikul ärakasutamisel ning pakkuma võimaluste piires välja lahendusi, millest võiks kasu olla kogu kõrgharidussüsteemile ja mis tuleks vastu võtta õiguslikult vastutaval otsustustasandil; r) olema eeskujuks Euroopa kõrghariduse ümberkujundamisel, Bologna protsessi peamiste kohustuste edasisel rakendamisel, sealhulgas kvalifikatsioonide ja välismaal veedetud liikuvusperioodide automaatsel tunnustamisel, ning olema Euroopa haridusruumi ja Euroopa teadusruumi vaheline ühenduslüli täielikus koostoimes Euroopa kõrgharidusruumiga; s) aitama tõsta teadusuuringute tipptaset ja hariduse kvaliteeti, sealhulgas rahvusvahelises kontekstis, aidates sellega kaasa Euroopa kõrgharidussektori konkurentsivõimele ülemaailmses talendijahis, sealhulgas kõrgharidusasutuste rahvusvahelistumise, ülemaailmsete probleemide lahendamiseks tehtava koostöö, akadeemiliste põhiväärtuste ja ühiste Euroopa väärtuste edendamise, välissekkumise vastase koostöö, teadusuuringute hindamissüsteemide ja teaduskarjääri reformimise ning teadusuuringute tulemuste ja intellektuaalse vara kaitsmise kaudu kooskõlas avatud juurdepääsu ja avatud andmete põhimõtetega ELi tasandil;